钦定古今图书集成/明伦汇编/氏族典/第285卷 > 黄师雍
## 钦定古今图书集成/明伦汇编/氏族典/第285卷 > 黄师雍

按《宋史黄师雍传》：“师雍，字子敬，福州人。宝庆二年，举
进士，诏为楚州宫属，调婺州教授。李宗勉、赵必愿、赵
汝谈皆荐之，知遂之龙溪。转运使王伯大上其邑最，
乔行简罢，宗勉与史嵩之入相，召师雍审察，将至而
宗勉卒。嵩之延师雍，密示相亲意，师雍不领，迁粮料
院。嵩之独相，权势浸盛，上下惧祸，未有发其奸者。博”
士刘应起首疏论嵩之，师雍与应起相善，嵩之疑师
雍左右之，讽御史梅杞击师雍，差知兴化军，旋夺之。
改知邵武军，迁宗正寺簿，寻拜监察御史，擢左司谏迁起居舍人。久之，以直宝文阁奉祠，起为左史，既而
改江西转运使，迁礼部侍郎，命下而卒于江西官舍。
师雍简淡寡欲，靖厚有守，言若不出口，而于邪正之
辨甚明，视外物轻甚，故博采公论，当官而行，爱护名
节，无愧师友人言云。